Jep dorëheqjen drejtori në detyrë i IRS
Agjencia tatimore amerikane IRS akuzohet se ka vënë në shenjestër grupe konservatore
Presidenti Barak Obama thotë se Sekretari i Thesarit Jack Lew i ka kërkuar dorëheqjen drejtorit në detyrë të Agjencisë Tatimore Amerikane. Drejtori ka dhënë ndërkaq dorëheqjen. Analiza e punës së Agjencisë Tatimore tregon se ky institucion ka vënë në shenjestër padrejtësisht disa grupe konservatore: Presidenti foli dje pas një takimi me Sekretarin Lew dhe zëvendësin e tij, për të analizuar një raport të Inspektorit të Përgjithshëm të Departamentit të Thesarit. Raporti arrin në përfundimin se Agjencia Tatimore IRS ka veçuar grupe konservatore, që kërkonin statusin e subjekteve publike të përjashtuara nga taksat. Zyrtarë të lartë të kësaj agjencie pohuan se kishte pasur shkelje dhe kërkuan ndjesë. Zoti Obama tha se agjencia ka nevojë për udhëheqje të re. Zoti Obama, i cili po kritikohet nga disa se nuk ka vepruar me shpejtësinë dhe forcën e duhur në përgjigje të skandalit, shprehu revoltim ndaj incidentit: Presidenti tha se ka udhëzuar Sekretarin Lew të vërë në vend masa kontrolli të propozuara nga inspektori i përgjithshëm, për të parandaluar shkelje të mëtejshme. Ai shtoi se administrata e tij do të punojë me Kongresin për të hetuar dhe garantuar se veprime të tilla nuk do të përsëriten më: Po dje, Kryetari i Dhomës së Përfaqësuesve John Boehner akuzoi agjencinë jo thjesht për shkelje, por për vepra penale: Zoti Obama ka premtuar t’u përgjigjet pyetjeve të gazetarëve sot, në një konferencë për shtyp në Shtëpinë e Bardhë, pas takimit me Kryeministrin turk Recep Tayip Erdogan.